Netflix 1 ล้านล้านบาท หายไปในวันเดียว
“P/E สูงมาพร้อมกับความคาดหวังที่สูง”  เรื่องนี้ไม่ได้เกิดขึ้นเฉพาะตลาดหุ้นไทย เมื่อวานนี้ Netflix ประกาศผลประกอบการไตรมาสที่ 2/61 แต่ตัวเลขกลับไม่เป็นไปตามที่คาดหวัง ส่งผลให้หุ้น Netflix ปรับตัวลดลงถึง 14% ภายในวันเดียว  เรื่องนี้เป็นอย่างไร ลงทุนแมนจะเล่าให้ฟัง
18 ก.ค. 2561

Netflix 1 ล้านล้านบาท หายไปในวันเดียว / โดย ลงทุนแมน
“P/E สูงมาพร้อมกับความคาดหวังที่สูง”
เรื่องนี้ไม่ได้เกิดขึ้นเฉพาะตลาดหุ้นไทย
เมื่อวานนี้ Netflix ประกาศผลประกอบการไตรมาสที่ 2/61
แต่ตัวเลขกลับไม่เป็นไปตามที่คาดหวัง
ส่งผลให้หุ้น Netflix ปรับตัวลดลงถึง 14% ตอนเปิดตลาด
เรื่องนี้เป็นอย่างไร ลงทุนแมนจะเล่าให้ฟัง
14% ของบริษัท Netflix มากขนาดไหน?
มูลค่าบริษัท ก่อนที่ปรับตัวลดลงอยู่ที่ 6 ล้านล้านบาท
มูลค่าหลังปรับตัวอยู่ที่ 5.1 ล้านล้านบาท
แปลว่า หลังประกาศผลประกอบการมูลค่าของบริษัท Netflix หายไปเกือบ 1 ล้านล้านบาทภายในคืนเดียว
ทำไมมูลค่าบริษัทถึงหายไปได้มากขนาดนี้?
ถ้าเรามาดูผลประกอบการของบริษัทจะพบว่า
ยอดสมาชิกของ Netflix เพิ่มขึ้นจำนวน 5.15 ล้านราย เติบโตขึ้น 4.1% จากไตรมาสก่อน
ซึ่งแบ่งเป็น
ประเทศสหรัฐอเมริกา 670,000 ราย
ประเทศอื่นๆ ทั่วโลก 4,470,000 ราย
แต่ถ้าเรามาพิจารณากันในส่วนรายได้ของบริษัท
ไตรมาส 3/60 อยู่ที่ 99,211 ล้านบาท
ไตรมาส 4/60 อยู่ที่ 109,226 ล้านบาท
ไตรมาส 1/61 อยู่ที่ 123,021 ล้านบาท
ไตรมาส 2/61 อยู่ที่ 129,868 ล้านบาท เติบโตขึ้นจากไตรมาสก่อน 5.6%
กำไรย้อนหลังของบริษัท
ไตรมาส 3/60 อยู่ที่ 4,320 ล้านบาท
ไตรมาส 4/60 อยู่ที่ 6,182 ล้านบาท
ไตรมาส 1/61 อยู่ที่ 9,639 ล้านบาท
ไตรมาส 2/61 อยู่ที่ 12,763 ล้านบาท เติบโตขึ้นจากไตรมาสก่อน 32.4%
เราจะเห็นว่า ยอดสมาชิกของ Netflix รวมถึง รายได้ และกำไรของบริษัท ทั้งหมดมีการเติบโตขึ้น
แต่ทำไมหุ้นถึงปรับตัวลง?
เหตุผลนี้ก็คงจะเป็นเรื่องของความคาดหวังของนักวิเคราะห์กับนักลงทุน
จำนวนสมาชิกที่เพิ่มขึ้นน้อยกว่าคาดการณ์อยู่ 1.12 ล้านราย
และรายได้น้อยกว่าคาดการณ์อยู่ประมาณ 1,000 ล้านบาท
แล้วถ้าเราไปดู P/E ของ Netflix ก่อนประกาศผลประกอบการจะอยู่ที่ 240 เท่า
หมายความว่า คนที่ซื้อหุ้น Netflix ยอมจ่ายเงินซื้อหุ้นบริษัท
โดยเสมือนว่าถ้าบริษัททำกำไรได้เท่าเดิมไปเรื่อยๆ จะใช้เวลา 240 ปีในการคืนทุนของเงินที่จ่ายไป
ซึ่งโดยปกติแล้ว คงไม่มีใครที่จะอยู่ถึง 240 ปีเพื่อที่จะคืนทุน
ยิ่งกำไรเติบโตเร็วเท่าไหร่ ระยะเวลาการคืนทุนก็จะเร็วขึ้นเท่านั้น
แต่พอไม่เป็นไปตามที่คาดการณ์ ระยะเวลาที่คืนทุนก็จะช้าลงไป
ส่วนที่ชดเชยจึงกลายมาเป็นราคาหุ้นที่ลดลงแทน
เราจึงเห็นหุ้น Netflix ปรับตัวลดลงอย่างรุนแรงในครั้งนี้
แล้วอนาคตของ Netflix จะเติบโตช้าลงแล้วหรือไม่?
เรื่องนี้คงไม่มีใครตอบได้แน่นอน
เราคงจะต้องติดตามต่อไปใน อนาคตว่า Netflix จะมีการเปลี่ยนแปลงอย่างไร
เพื่อทำให้การเติบโตของบริษัทกลับมาอยู่ในระดับที่นักลงทุนคาดหวังอีกครั้ง
เรื่องนี้ทำให้คิดได้ว่า
คนที่ถูกคาดหวังสูง บางทีก็กดดันเหมือนกัน..
----------------------
ดูหนังเยอะแล้ว มาติดตามบทความกันต่อได้ที่ แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
[8463].